Mistä on kyse? Naapurimelu on jatkuva ongelma kerrostaloissa

Eniten valituksia tulee liiallisesta juhlinnasta ja riitelystä

Vaikeipia selviteltäviä ovat yöaikaiset, normaaliin elämiseen kuuluvat äänet

Näihin lukeutuvat esimerkiksi kuorsaus ja seksi

Naapurimelu on jatkuva ongelma kerrostaloissa. Isännöitsijöiden mukaan eniten valituksia tulee liiallisesta juhlinnasta ja riitelystä.

– Näistä tulee valituksia vähän väliä. Eletään sopimatonta elämää kellonaikaan, jolloin pitäisi olla jo hiljaisuus, kertoo Tampereella toimiva isännöitsijä Tero Jarmas.

Kysyimme myös lukijoilta, millaisia ääniä heidän naapuristaan kuuluu. Monet valittivat kovaäänistä juhlintaa pikkutunneilla.

Yläkerrasta kuuluu toisinaan kovaäänistä keskustelua, saatanoin ja perkelein ryyditettynä. Musiikkia tai sen kaltaista mölyäkin sieltä välillä kuuluu, häiritsevimmillään juuri öisin.

Yhdessä asunnossa saatetaan kuunnella 3-5 päivää raskasta musiikkia putkeen niin, että omassa eteisessä seisoessani kuulen helposti, mikä kappale kyseessä. Yhdessä asunnossa saatetaan kuunnella 3-5 päivää raskasta musiikkia putkeen.

Yläkerrassa puhutaan huutaen, alakerrassa rampataan parvekkeella röökillä. Viimeinen niitti oli, kun juoppokööri piti bileitä naapurirapun parvekkeella.

Juhlinta kuuluu yleensä useampaan kuin yhteen asuntoon, ja naapurisopu on usein koetuksella.

Häätö kestää turhan kauan

Kun metelöivästä naapurista valitetaan eteenpäin, ensimmäinen toimenpide on huomautus. Jos häiriö jatkuu, taloyhtiön hallitus lähettää varoituksen ja vaatii häiritsevän elämän lopettamista.

– Vuokralaiselle huomautus menee haastemiehen kautta, ja vuokranantajalle tulee oikeus purkaa vuokrasopimus. Osakkaan asunto voidaan ottaa taloyhtiön hallintaan, Jarmas toteaa.

Jarmas pitää ongelmana sitä, että häätötoimet vievät aikaa.

– Siinä menee helposti se kolme kuukautta ennen kuin häiriköivästä vuokralaisesta päästään eroon. Jos juhlija on osakas, yhtiökokouksineen ja häätöineen kuluu äkkiä puoli vuotta ennen kuin ongelma poistuu. Nopeaa apua ei tule.

"Vauvan konttaus kuuluu alakertaan"

Tahallaan metelöivästä naapurista päästään kuitenkin jossakin vaiheessa eroon. Hankalampia ovat normaalin elämän äänet.

Pienten vauvojenkin konttaus kuuluu alakertaan, samoin normaali kävely, puhe, soitto, oikeastaan kaikki. Kokemusta itselläni on yli 20 asunnosta.

Yläkerran teini-ikäinen kävelee huomautuksista huolimatta kantapäillään kuin lattajalkainen pikkulapsi ja kirkuu päättömästi. Nopeaa apua ei tule.

Tuolien kolistelua, ovien paukuttelua, lasten kiljuntaa, jokainen askel kuuluu, käytävästä kuuluu kaikki äänet. Ei auta, vaikka olen valittanut.

Lasten juokseminen, koiran haukkuminen, samoin ovien sulkeminen rapusta. Laminaattilattia kaikuu. Se siitä äänieristyksestä uusissa taloissa.

Joskus naapurit joutuvat sietämään muiden erikoisempiakin tapoja.

Meidän yläkerrasta on uusien asukkien myötä alkanut kuulumaan rukoilun ääniä säännöllisin väliajoin, ilmeisesti nauhalta toistetaan kovalla äänellä.

Pianistin treenihuone omaan piikkiin

Isännöintiliiton lakiasiantuntija Jaana Sallmén sanoo, että elämisen äänien aiheuttama meluongelma on aina tulkintakysymys.

– Kun erilaisia ihmisiä asuu lähekkäin, joku häiriintyy vähemmästä ja joku ei mistään. Äänten kuuluminen ei tarkota, että äänieristys on puutteellinen.

Kohtuutta on kuitenkin Sallménin mukaan noudatettava.

– Jos ammattipianisti haluaa harjoitella, hänen pitää eristää soittohuoneensa omalla kustannuksellaan.

Rakastelun ääniä neljältä aamulla

Erityisen vaikeita selviteltäviä ovat ilta- ja yöaikaan naapurista kuuluvat äänet.

– Äänekäs kuorsaus on yksi, mutta ilta-aikaan voi aikuisilla kuulua muutakin ääntä kuin kuorsausta. Ja nämä aikuisten äänet ovat kaikkein hankalimpia selvittää, koska asia on hyvin herkkä, muotoilee korjausrakentamisen toimialajohtaja Timo Palonkoski Wise Group Finland Oy:stä.

Myös lukijat kertoivat, että naapurin seksiäänet ovat ongelma.

Nuoripari harrasti niin kovaäänistä seksiä, että otin asian puheeksi eräänä päivänä hississä.

Alkuyöstä usein kuuluu raskasta huohotusta ja ulvahtelua. Lakkaa noin 15 minuutin jälkeen, en ole kehdannut mainita seinänaapurilleni asiasta.

Rakastelun ääniä neljältä aamulla. Jo monen naapurin vuorokausirytmi on ollut sama. Viideltä aamulla nukkumaan sänkysession jälkeen.

Meillä ylä-, ala- ja seinänaapurit rakastelevat viikonloppuisin neljältä aamulla. Baarista kun kotiudutaan niin hommat alkaa. Nukun nyt hyvin, korvatulppien kanssa.

Mitä nyt voisi kuvitella kuuluvan parituskäytössä olevasta asunnosta? "Elämisen ääniä", jatkuvaa suihkussa lotraamista, rappukäytävässä ramppaamista, äänekästä riitelyä keskellä yötä.

Yöaikaiset mittaukset hankalia

Talon äänieristyksen tasoa selvitetään desibelimittauksilla. Yöaikaan ajoittuvat mittaukset ovat haasteellisia, koska miehittämätön mittauslaite rekisteröi kaikki äänisignaalit.

– Siellä kuuluvat naapurin oven kolahdukset ja ulkoa tulevat äänet, ihan kaikki. Sitten pitää sokkona ruveta arvioimaan, mikä se on se ääni jota tutkitaan. Meiltä usein toivotaan miehittämättömiä mittauksia, mutta emme tee niitä muulloin kuin aivan erikoistapauksissa, kertoo desibelimittauksia tekevän Helimäki Akustikot Oy:n toimitusjohtaja Heikki Helimäki.

Lakiasiantuntija Jaana Sallménin mukaan seksin äänet myös luetaan normaaleihin elämisen ääniin. Näin ollen niistä on turha valittaa eteenpäin.

– Tämä ei ole yhtiöoikeudellinen ongelma. Varoitusta häiritsevästä elämästä saati huoneiston hallintaanottoa on tuskin koskaan tehty tällä perusteella, Sallmén sanoo.

Hän muistuttaa, että naapurin kokema häiriö ja häiriö, johon asunto-osakeyhtiö voi puuttua, ovat kaksi täysin eri asiaa.

– Naapureiden kannattaa ratkaista tällainen asia keskenään.

Mielen rohkaiseminen usein myös kannattaa. Jos asian puheeksi ottaminen nolostuttaa, aänekkäästä seksistä voi huomauttaa vaikkapa kirjeellä.

Eräs nuoripari harrasti niin kovaäänistä seksiä, että otin asian puheeksi eräänä päivänä hississä. Sen jälkeen hiljeni. Naapureiden kannattaa ratkaista tällainen asia keskenään.

Naapurissa asunut varastomies harrasti seinän takana seksiä vaihtuvien kumppaneiden kanssa. Sängyn pääty hakkasi jatkuvasti seinään. Kirjoitin hänelle lapun, jonka pudotin postiluukusta. Ongelma poistui.

Joskus muutto on ainoa ratkaisu

Isännöintiliiton mukaan metelistä johtuvia asuntojen hallintaanottoja tapahtuu jonkin verran.

– Niitä on siellä, missä on erilaisia asujia ja asumisen tapoja. Se on kuitenkin aivan viimeinen keino, muistuttaa lakiasiantuntija Jaana Sallmén.

Joskus kerrostaloasujallle tulee mitta niin täyteen ääniä, että ainut vaihtoehto on muutto kauemmas naapureista.

Vihdoin tein päätöksen ja nyt asun omakotitalossa.

Melu- ja likaisuusongelmat kerrostaloissa kaupungissa ratkaisimme parhaalla tavalla muuttamalla maalle keskelle metsää omaan terveeseen taloon. Asumisen ja elämisen laatu parani täysin uudelle tasolle.

Koko naapurikeskustelun voit lukea täältä.